Ny forening vil udbrede kendskabet til og forbedre omdømmet for uddannelsen til industritekniker.

Annonce

Det er det, der i gamle dage blev kaldt en maskinarbejder.

Maibrit Lykke Jepsen fra Global Castings i Lem konstaterer, at der er stor mangel på industriteknikere.

Ovenstående udsagn er på en og samme tid både rigtigt og forkert i forsøget på at forklare en udenforstående, hvad en industritekniker egentlig er.

Rent faktuelt er det korrekt at sige, at den opgave, en maskinarbejder før i tiden løste, nu løses af folk med titel af industritekniker. Men selve opgaven - der dengang blev løst af maskinarbejdere - er langt fra den samme i dag og vil på ingen måde kunne løses med de kompetencer, arbejderne havde dengang.

Teknologien har gjort det langt mere krævende at arbejde med produktionsapparatets store maskiner med det til følge, at kravet til færdigheder inden for it, matematik og ikke mindst engelsk, som er det sprog, maskinerne i mange tilfælde taler, er øget betragteligt.

Denne udvikling er der for så vidt intet galt i. Det er bare ikke alle, der er klar over, at den har fundet sted. I hvert fald ikke, hvis man spørger Maibrit Lykke Jepsen, som er HR Manager i Global Castings Lem, der har flere unge i lære som industriteknikere.

Og denne mangel på kendskab er et alvorligt problem, for på grund af den har uddannelsen ikke den status og får ikke den opmærksomhed hos netop de unge, som der i den grad er brug for i branchen, den er berettiget til.

Annonce

Flere skal kende os

Den negative udvikling vil en ny forening under navnet »Supportteam« nu forsøge at vende og det med Maibrit Lykke Jepsen i spidsen.

HR Manageren fra Lem blev nemlig i slutningen af juni valgt som formand ved foreningens stiftende generalforsamling.

Supportteam opererer ikke ud fra et decideret geografisk område, men i forhold til Herningsholm Erhvervsskole og det område, skolen henter sine elever fra, som fortrinsvis er Midt-, Vest- og Nordvestjylland.

I foreningen er ud over Global Castings Lem 11 andre, lokale virksomheder med en direkte eller inddirekte interesse på området samt Dansk Metal Herning og Herningsholm Erhvervsskole.

»Formålet er at få udbredt kendskabet til uddannelsen.«

Så kort kan det siges, når man spørger Maibrit Lykke Jepsen, der dog gerne fylder lidt mere på:

»Ser man en tømrer på byggepladsen, så ved man, hvad han laver, for det kan man se. Men kører du i et industriområde som det her, så foregår tingene jo inde bag væggene.«

Annonce

Vi er også for studenter

Disse vægge eller måske rettere sagt mure skal ikke brydes ned i konkret forstand, men på en måde alligevel bare i overført betydning.

Hvad der foregår inde bag dem, skal i hvert fald mere ud til omverdenen nu, hvis det står til det nye Supportteam.

»Rent fagligt er niveauet steget på den her uddannelse, og herude ved os står man som industritekniker primært ved en skærm,« siger Maibrit Lykke Jepsen:

»Når man er ude ved maskinen, så er det for at gøre den ren eller lave kontrolmålinger. Det er ikke noget, man bliver beskidt af.«

Denne markante ændring af arbejdsopgaver og krav til kunnen skal de unge med interesse på området gøres bevidste om, så de i det mindste ved, hvad de vælger fra, hvis de ikke vælger at blive industritekniker.

»Mange unge vil gerne noget med it, men de kigger ikke den her vej. De ender på gymnasiet mange af dem, men dem er der altså også attraktive tilbud til i industrien, når de er færdige,« siger Maibrit Lykke Jepsen, der på ingen måde blot gør det her, fordi fritidskalenderen manglede lidt indhold.

»Vi mangler de unge, og vi mangler faglært arbejdskraft. Det gør vi til dels allerede nu, og der går ingen industriteknikere ledig i Ringkøbing-Skjern Kommune,« siger hun.

To tredjedele af de 122 medarbejdere hos Global Castings Lem, der arbejder med nogle af branchens mest komplicerede maskiner, når de bearbejder og overfladebehandler dele til vindmølleindustrien, er faglærte industriteknikere.

Problemet er derfor indlysende, hvis der ikke igen kommer gang i tilstrømningen af unge, som ønsker at uddanne sig til industritekniker, men:

»Jeg vil mene, at vi tager problemet i opløbet, men sker der ikke noget i de næste ti år, ender det med, at vi skal til at stjæle (kvalificeret arbejdskraft, red.) fra hinanden, hvilket vil komme til at koste for branchen, og der vil blive tabt nogle ordrer,« siger Maibrit Lykke Jepsen.

Og det er et landsdækkene problem, vi her taler om, så det kan heller ikke løses ved at hente arbejdskraft fra andre dele af landet, lige som en øget import af udenlandsk arbejdskraft netop på dette område heller ikke lige umiddelbart er en løsning.

Helt konkret vil Supportteam derfor i første omgang gøre sig synlige ved blandt andet åbenthusarrangementer, uddannelsesmesser og håndværkerkonkurrencer. Derudover arbejder foreningen også med en hjemmeside, en Facebookside og en Linkedin-profil.

Lykkes dette første skridt tilfredsstillende, vil foreningens medlemsvirksomheder, der med tiden gerne skulle blive til flere, sikre, at der også vil være lærepladser at få for de unge, som vælger industritekniker-uddannelsen.